Liselotte Madsen er en dansk skatteretsekspert og professor i skatteret ved Juridisk Institut på Aalborg Universitet.  Uddannelse Liselotte Madsen blev i 1995 cand.merc.jur. fra Aalborg Universitet. I 2010 blev hun cand.jur. fra Aarhus Universitet. I 2003 opnåede hun sin ph.d.-grad fra Handelshøjskolen i Aarhus.  Karriere Liselotte Madsen blev i 2013 ansat som professor i skatteret ved Juridisk Institut ved Aalborg Universitet. Madsen har desuden været studieleder og studienævnsformand siden 2016. I sin forskning beskæftiger hun sig hovedsageligt med skatteretlige emner og sidder også i repræsentantskabet for Dansk Skattevidenskabelig Forening. Hun er desuden en del af forskningsnetværket FamLaPP, der arbejder interdisciplinært med familielovgivning og -praksisser.  Liselotte Madsen har i løbet af sin karriere publiceret adskillige videnskabelige artikler inden for en bred kam af skatteretlige problemstillinger. Eksempelvis beskatning af lønmodtagere, virksomheder, selskaber og internationale forhold. Hun har ligeledes udgivet flere bøger, heraf også lærebøger. Madsen er dansk redaktør på tidsskriftet Nordic Tax Journal og optaget som medlem af European Association of Tax Law Professors (EATLP).